पीएम मोदी ने दिवंगत CDS जनरल बिपिन रावत समेत अन्य शहीदों को दी श्रद्धांजलि, शुक्रवार को होगा अंतिम संस्कार
प्रधानमंत्री नरेंद्र मोदी ने शुक्रवार को पालम एयरपोर्ट पहुंचकर दिवंगत सीडीएस जनरल बिपिन रावत समेत सभी सैन्यकर्मियों के पार्थिव शरीर पर पुष्पांजलि अर्पित कर श्रद्धांजलि दी।
नई दिल्ली। प्रधानमंत्री नरेंद्र मोदी ने शुक्रवार को पालम एयरपोर्ट पर पहुंचकर सीडीएस जनरल बिपिन रावत और उनकी पत्नी मधुलिका रावत समेत सभी सैन्यकर्मियों के पार्थिव शरीर पर पुष्पांजलि अर्पित कर श्रद्धांजलि दी। पीएम मोदी ने पालम एयरबेस पर शहीदों के परिजनों से मुलाकात कर उन्हें सांत्वना भी दी। इस दौरान रक्षा मंत्री राजनाथ सिंह, राष्ट्रीय सुरक्षा सलाहकार अजीत डोवल, तीनों सेना के प्रमुखों के अलावा सेना के कई अन्य बड़े अधिकारी मौजूद रहे।जनरल बिपिन रावत का पार्थिव शरीर 10 दिसंबर यानी शुक्रवार को उनके आवास (3 कामराज मार्ग) पर अंतिम दर्शन के लिए रखा जाएगा। शुक्रवार सुबह 11 से 12:30 बजे तक गणमान्य और सामान्य नागरिक अंतिम दर्श करेंगे, जबकि दोपहर 12:30 से 13:30 बजे तक सैन्य कर्मी जनरल बिपिन रावत के अंतिम दर्शन कर सकेंगे। रक्षा मंत्री राजनाथ सिंह, राष्ट्रीय सुरक्षा सलाहकार अजीत डोभाल, सेना प्रमुख जनरल मनोज मुकुंद नरवणे ने पालम एयरबेस पहुंचकर सैन्य हेलिकॉप्टर दुर्घटना में दिवंगत CDS जनरल बिपिन रावत, उनकी पत्नी और 11 अन्य को श्रद्धांजलि अर्पित की। पालम एयरपोर्ट पहुंची दिवंगत सीडीएस बिपिन रावत की दोनों बेटियां कीर्तिका और तारिणी अपने माता-पिता का पार्थिव शरीर देखकर भावुक हो गईं। शुक्रवार दोपहर बरार स्क्वॉयर में जनरल रावत का होगा अंतिम संस्कार जानकारी के अनुसार, जनरल बिपिन रावत और उनकी पत्नी डॉ. मधुलिका रावत का शुक्रवार को अंतिम संस्कार किया जाएगा। जनरल बिपिन रावत का पार्थिव शरीर शुक्रवार (10 दिसंबर) दर्शन के लिए रखा जाएगा। शुक्रवार सुबह 11 बजे से 12:30 बजे तक आम लोग दर्शन कर सकेंगे। दोपहर 12:30 से  डेढ़ बजे तक सेना के जवान श्रद्धांजलि देंगे। इसके बाद दिवंगत जनरल बिपिन रावत की दोपहर 2 बजे अंतिम यात्रा निकाली जाएगा। शुक्रवार दोपहर को बरार स्क्वॉयर में जनरल रावत का अंतिम संस्कार होगा। सैन्य हेलिकॉप्टर दुर्घटना में शहीद हुए ब्रिगेडियर एलएस लिड्डर का अंतिम संस्कार शुक्रवार को दिल्ली कैंट में किया जाएगा।बता दें कि, तमिलनाडु में कुन्नूर के पास बुधवार को हुए हेलीकॉप्टर हादसे में चीफ ऑफ डिफेंस स्टाफ (CDS) जनरल बिपिन रावत (General Bipin Rawat) और उनकी पत्नी मधुलिका रावत समेत कुल 13 लोगों का निधन हो गया था। इस हेलिकॉप्टर में एक अधिकारी जिंदा बच गए हैं उनका इलाज बेंगलुरू के एक हॉस्पिटल में जारी है। राष्ट्रपति रामनाथ कोविंद और गृह मंत्री अमित शाह समेत तमाम नेताओं ने जनरल बिपिन रावत ने निधन पर शोक व्यक्त किया है।